NGV: ANC se manier, of geen manier - Solidariteit GildesSolidariteit Gildes NGV: ANC se manier, of geen manier - Solidariteit Gildes
Tuis / Gesondheidpraktisyns Artikel / NGV: ANC se manier, of geen manier
In die Nasionale Tesourie se mediumtermyn-begrotingsbeleidsverklaring, wat op 11 November vanjaar gepubliseer is, het die Tesourie gesê dat 'n beperkte kosteberekening van die Nasionale Gesondheidsversekering (NGV) voorheen getoon het dat dit sowat R40 miljard per jaar aan bykomende befondsing in die eerste vyf jaar sal vereis, maar dat die kostes moontlik aansienlik met die verloop van tyd sal vermeerder.
Volgens die Nasionale Tesourie verwag die staat nie dat Suid-Afrika se planne betreffende die NGV op die mediumtermyn 'n beduidende kostedruk sal wees nie, omdat die beplande implementering teen 'n slakkepas vorder, ondanks die feit dat die NGV reeds meer as 'n dekade terug deur die ANC op die tafel geplaas is.
"Tans is daar egter onvoldoende kapasiteit in die gesondheidsektor om wesenlik aan die NGV te werk. Die NGV se indirekte toelae word onderbestee, die NGV-fonds is nog nie gestig nie, en die NGV-wetsontwerp moet nog deur die parlement aanvaar word."
"Die bestaande voorsienings vir die NGV, insluitend die voorwaardelike toelae, is nie bestee nie. Die beweging is nie daar nie," het die Tesourie se waarnemende hoof van die begrotingskantoor, Edgar Sishi, gesê.
"Dit is onwaarskynlik dat dit sal verander, want dit vereis dat 'n paar redelik beduidende institusionele reëlings in die gesondheidsektor moet plaasvind, en dit is nie naastenby gereed om op hierdie stadium te gebeur nie," het hy gesê. "Geld kan nie net beweeg nie."
Die gesondheidsektor het konsekwent voorwaardelike toelaes wat vir die NGV geoormerk is, onderbestee, selfs voordat die pandemie besteding aan baie regeringsprogramme vertraag het.
Volgens Henru Krüger, sektorhoof van die Solidariteit Gildes is dit skokkend hoe die ANC, fondse wat jaarliks vir gesondheidsorg toegedeel word van belastingbetalers weerhou, net omdat dit nie volgens die ANC se ideologie aangewend kan word nie.
"Gee die fondse vir diegene wat wel gesondheidsorg kan lewer. Jaar na jaar probeer gesondheidspraktisyns kontrakteer met die staat om die mense van Suid-Afrika by te staan, maar jaar na jaar draai die ANC hulle rug op Suid-Afrika om hulle eie irrasionele ideologie voor op te stel en aan te dring om hulle sentralistiese plan af te dwing. Dis óf die ANC se manier, óf geen manier nie." – Henru Krüger
Sleutelwetgewing wat die weg baan vir die stigting van 'n fonds wat vir gesondheidsdienste sal betaal, is meer as twee jaar gelede by die parlement ingedien, maar die NGV-wetsontwerp word nog deur die portefeuljekomitee oor gesondheid oorweeg en die regering moet nog bygewerkte kosteberamings vir dié program publiseer.
BusinessDay berig dat daar deur die Tesourie in die 2020-begroting R1,4 miljard uit die indirekte toelae van die NGV verskuif is, wat die meerderheid van NGV-projekte moes finansier. Die Tesourie het destyds gesê die besnoeiing is te wyte aan stadige besteding aan kontraktering met algemene praktisyns, geestesgesondheidsdienste en onkologiedienste. BusinessDay berig verder dat soortgelyke besnoeiings in 2019 ingestel is toe die Tesourie R2,8 miljard se onbestede NGV-fondse na die provinsies geskuif het sodat hulle noodsaaklike poste kon vul.
Volgens BusinessDay sien die mediumtermyn-begrotingsbeleidsverklaring noudat die Tesourie R308,4 miljoen van die NGV-indirekte toelae sny, wat sy toewysing vir die 2021/2022-boekjaar van R1,34 miljard tot R1,03 miljard verminder.
Die Februarie-begroting het R7,5 miljard aan die NGV-indirekte toelae oor die mediumtermyn-bestedingsraamwerk toegeken. Dit het R986,3 miljoen ingesluit om die kontraktering van gesondheidsorgdienste te finansier, R2 miljard om die gesondheidstelsel te versterk ter voorbereiding van die NGV, en R4,4 miljard vir infrastruktuurprojekte.
Die adjunkdirekteur-generaal van die departement van gesondheid, dr. Nicolas Crisp, het onlangs in 'n skrywe aan Solidariteit bevestig dat die Departement van Gesondheid geen verdere aankondigings in verband met die implementering van die NGV sal maak alvorens die wetsontwerp nie deur die parlement aanvaar is nie.
Solidariteit is van mening dat dit vir sy lede 'n oorwinning in die gesondheidsektor sowel as vir elke ander lid en die breë publiek is wat deur die onsekerheid van die NGV gekonfronteer word.
Solidariteit wat reeds in 'n jarelange stryd gewikkel is teen die regering se planne om die NGV te implementeer, het in Augustus 'n verslag gepubliseer wat toon dat 'n aansienlike aantal gesondheidsorgwerkers beplan om die land te verlaat weens kommer oor die NGV.
Solidariteit se Gesondheidsgilde is veral bekommerd oor die toestande by staatshospitale regoor die land asook oor die buitensporige gevalle van swak dienslewering, die versuim van instandhouding, en die algehele verval wat sowel gesondheidspraktisyns en pasiënte moet aandurf om 'n belangrike diens te lewer, of om toegang tot gesondheidsorg te verkry.
Die Gesondheidsgilde glo dat daar meer aandag daaraan gegee moet word om die uitdagings in die privaatsektor die hoof te bied om sodoende 'n groter gedeelte van die Suid-Afrikaanse bevolking toegang tot kwaliteit gesondheidsorg te bied.
South Africa's NHI has hit a wall – https://businesstech.co.za/news/budget-speech/536950/south-africas-nhi-has-hit-a-wall/
Treasury gives scathing review of stagnant NHI – https://www.businesslive.co.za/bd/national/health/2021-11-11-treasury-gives-scathing-review-of-stagnant-nhi/